Juan nuʼu Jesús xiʼin ndruni se dakuaʼa‑ia,
nde nuu xtuu dava ka se dakuaʼa‑ia.
Ijan n‑ka xini‑s kueʼe xa kueʼe ñayiu naduku nduu nuu‑s.
Se tuʼa vaʼa tnuʼu n‑chidotnuni Moisés,
n‑ka jantnaʼa tnuʼu‑s xiʼin se dakuaʼa Jesús.
Na n‑ka xini ñayiu jan Jesús,
te n‑ka yuʼu‑i.
N‑ka kendava‑i juaʼan‑i nuu‑ia,
te n‑ka jaʼan‑i xa vanga takuu‑ia.
N‑xijan tnuʼu‑ia‑i:
—¿Nax ka jantnaʼa tnuʼu‑n xiʼin‑s?
Te ɨɨn se nujuiin meʼñu ñayiu jan n‑jaʼan:
—Maestru,
ndeka‑da daʼya yɨɨ‑da vaxi nuu‑n.
Ñuʼu ñaʼa tachi uʼu,
te ña jaʼan‑s.
Davaʼa nga nuu tnɨɨ ñaʼa‑i,
te dajane ñaʼa‑i nuu ñuʼu.
Xido t‑iñu yuʼu‑s,
te xax ndodo tnaʼa nuʼu‑s,
te ndeʼe nduyutnu‑s.
Xá n‑xijan‑da nuu se dakuaʼa‑n xa kineʼe‑s‑yɨ,
ko ña n‑ka kuaʼa‑s.
N‑jaʼan Jesús:
—Ñayiu ña jandixa ka kuu‑n.
¿Nada ka kɨu io xa kutuu‑r xiʼin‑n?
¿Nada ka kɨu io xa kundetu kuee‑r xaxeʼe‑n?
N‑xiaʼan‑ia nuu taa seluchi jan:
—Taxi‑s.
Te ndeka‑s seluchi nuu‑ia.
Hora n‑xini tachi uʼu Jesús,
loko ndeʼe n‑daxiyɨʼɨ‑i‑sɨ.
N‑ndua seluchi nuu ñuʼu,
te n‑tuniʼna‑s,
te n‑xido t‑iñu yuʼu‑s.
N‑xijan tnuʼu Jesús taa seluchi jan:
—¿Nada kuia n‑kuu kuʼu‑s kueʼe yaʼa?
N‑jaʼan taa seluchi:
—Nde na luchi‑s.
Kueʼe vuelta n‑dajane ñaʼa‑i nuu ñuʼu koko a nuu ndute,
xa kaʼni ñaʼa‑i.
Ko nux kuaʼa‑n,
chindee ñaʼa‑n xaxeʼe‑s.
Kundau ini ñaʼa‑n,
mee‑da xiʼin mee‑s.
N‑xiaʼan Jesús:
—Nux kuaʼa‑n xa jandixa‑n.
Nuu ñayiu jandixa Ianyuux,
kuaʼa‑ia xa kada‑ia ntdaa.
N‑kana taa seluchi jan:
—¡Jandixa‑da!
Chindee ñaʼa‑n xa na jandixa ka‑da.
N‑xini Jesús xa ka taka kueʼe xa kueʼe ka ñayiu ijan,
te n‑kudeen‑ia nuu tachi uʼu jan.
N‑jaʼan‑ia:
—Tachi uʼu doʼo,
tachi uʼu ña jaʼan,
taʼu tniu ñaʼa mee‑r.
¡Ta kee seluchi de!
Te maxku ndɨu ka‑n‑sɨ.
N‑kana xee tachi uʼu jan,
te n‑kida‑i xa n‑xiyɨʼɨ ka seluchi,
te n‑kee‑i.
Katuu seluchi ná katuu ndɨyɨ,
te n‑ka jaʼan kueʼe ñayiu jan xa n‑xiʼí‑s.
Ko n‑tnɨɨ Jesús ndaʼa‑s,
te n‑ndoneʼe‑ia‑s.
Ijan n‑ndojuiin‑s.
Ijan dada n‑kɨu Jesús veʼe,
te n‑ka xijan tnuʼu se dakuaʼa‑ia:
—¿Nakuenda ña n‑ka kuaʼa‑da xa kineʼe‑da tachi uʼu seluchi jan?
N‑xiaʼan‑ia:
—Uʼu kuu xa kineʼe koio‑n tachi uʼu yaʼa.
Io xa kajan taʼu‑n,
te ma kaxi‑n xa kuneʼe ii‑n,
dada ndaku‑n.